Den 24-årige mand, der i april kastede sten på Rasmus Paludan, får 60 dagens ubetinget fængsel og en udvisningsdom.

En 24-årig mand fra Viborg blev tirsdag formiddag i Retten i Viborg idømt en ubetinget fængselsstraf på 60 dage og en udvisning af Danmark med indrejseforbud i seks år for at have kastet en sten på lederen af Stram Kurs, Rasmus Paludan.

Det skriver Viborg Stifts Folkeblad, som var til stede ved retsmødet.

Den 24-årige mand, der stammer fra Damaskus i Syrien, men nu bor i Viborg, var den 13. april til stede i Ellekonebakken, da Rasmus Paludan afholdt en af sine mange demonstrationer.

Den dømte forklarede i retten, at han ikke havde planlagt at deltage i moddemonstrationen, men at han nærmest befandt sig i kvarteret ved en tilfældighed. Desuden var han meget beruset og påvirket.

Han sagde ifølge Viborg Stifts Folkeblad i retten, at han vurderede, at han havde drukket mindst 12 genstande, og at han desuden havde drukket benzin.

Den dømte erkendte ifølge avisen at have kastet stenen, og at den havde ramt Rasmus Paludan. Han forklarede, at Rasmus Paludans synspunkter og handlinger provokerede ham, idet han selv er flygtning fra det krigshærgede land.

Den 24-årige mand ankede strafudmålingen og udvisningsdommen til landsretten, men han ankede ikke skyldspørgsmålet.